TFD ออกหุ้นกู้ระยะสั้น 270 วัน 850 ลบ. ขายรายใหญ่ 29 ก.ย.-4 ต.ค.นี้
TFD ออกหุ้นกู้ระยะสั้น 270 วัน มูลค่า 850 ลบ. ชูดอกเบี้ย 6.50% ต่อปี เพื่อนำไปชำระคืนหุ้นกู้ที่จะครบกำหนด ขายรายใหญ่ 29 ก.ย.-4 ต.ค.นี้
21 ก.ย. 2560

บริษัท ไทยพัฒนาโรงงานอุตสาหกรรม จำกัด (มหาชน) หรือ TFD ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ระยะสั้นมีประกัน ครั้งที่ 1/2560 อายุ 270 วัน มูลค่าไม่เกิน 850 ล้านบาท ครบกำหนดไถ่ถอนวันที่ 2 ก.ค.61 ซึ่งผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน กำหนดอัตราดอกเบี้ยคงที่ร้อยละ 6.50 ต่อปี จ่ายดอกเบี้ยทุกๆ 3 เดือนตลอดอายุหุ้นกู้
โดยจะเสนอขายให้กับผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 29 ก.ย.-4 ต.ค.60 ผ่านบล.เอเชียพลัส และ บล.เคที ซีมิโก้ ซึ่งเป็นผู้จัดการการจัดจำหน่ายหุ้นกู้ ทั้งนี้บริษัทมีวัตถุประสงค์ในการนำเงินที่ได้จากการเสนอขายหุ้นกู้ครั้งนี้เพื่อนำไปชำระคืนหุ้นกู้รุ่น TFD 170A ที่จะครบกำหนดไถ่ถอนวันที่ 7 ต.ค.60 จำนวน 850 ล้านบาท